(Ortografía tradicional) Chuwak icꞌ chi cꞌut ri Dios xutak bi ri ángel Gabriel pa ri tinimit Nazaret re Galilea.
Xopan cꞌu rucꞌ jun kꞌapoj ali,
María u biꞌ,
ri tzꞌonom chic rumal jun achi,
José u biꞌ.
We achi riꞌ rachalaxic can ri nim takanel David ojer.
Ri ángel xoc bi chilaꞌ jawijeꞌ cꞌo wi ri kꞌapoj al María,
xubij che:
¿A utz a wäch,
María?
—cächaꞌ.
¡At riꞌ ri at chaꞌtal rumal ri Dios!
Kas cꞌo ri Kajaw Dios awucꞌ,
—cächa che.
Ri at cꞌut,
at tewchim na rumal ri Dios chquiwäch conojel ixokib,
—xcha ri ángel che ri al María.
Aretak ri al María xril ri ángel,
xutatabej ru tzij,
xtꞌujuw cꞌu ri ranimaꞌ rumal ri xbix che.
Xuchomaj pa ranimaꞌ,
xubij:
¿Jas waꞌ ri cubij chwe?
—xcha riꞌ.
Xchꞌaw chi ri ángel,
xubij che ri kꞌapoj al María:
Maxej awib,
María,
—cächa che.
Ri at sibalaj at lokꞌ cho ri Dios.
Ri at cꞌut catcanaj can yawab winak.
Cawil na u wäch jun awal ala ri cacoj na “Jesús” che ru biꞌ,
—cächaꞌ.
Cänimar na u kꞌij ri a Jesús.
Cäbix na u Cꞌojol ri Dios aj Chicaj che.
Ri Kajaw Dios cucoj na che nim takanel jeꞌ jas ra mam David.
Je riꞌ rech cätakan na puwiꞌ ri tinimit Israel pa tak ri kꞌij ri junab ri quepetic.
Ru takanic ri Areꞌ,
man cꞌo tä u qꞌuisic,
—xcha ri ángel che ri al María.
Te riꞌ ri al María xutaꞌ che ri ángel,
xubij:
¿Jas lo quincꞌulmaj waꞌ?
—cächaꞌ.
Mäjaꞌ quincꞌoji rucꞌ achi,
—xcha che ri ángel.
Xchꞌaw cꞌu ri ángel,
xubij che:
Cäkaj na lok ri Lokꞌalaj Espíritu pa wiꞌ.
Ri Dios aj Chicaj cärokxanej na waꞌ awucꞌ rumal ru chukꞌab.
Rumal riꞌ we lokꞌalaj acꞌal riꞌ ri quil na u wäch cäbix na u Cꞌojol ri Dios che,
—cächa che.
Xukujeꞌ ri nan Elisabet ri awachalal areꞌ cäril na u wäch jun acꞌal pune riꞌj chic.
Are cꞌu wakib icꞌ waꞌ cämic yawab winak chic ri nan Elisabet pune xbix canok che chi man cäcowin tä che ri alcꞌualanic.
Man cꞌo tä cꞌu jas ri mat cäcowin ri Dios chubanic,
—xcha ri ángel.
Xubij cꞌu ri kꞌapoj al María:
In riꞌ ri patänil re ri Kajaw Dios.
Chubana baꞌ ri Areꞌ chwe jas ri tzijom la chwe,
—xcha che.
Xel cꞌu bi ri ángel chuwäch.